“Puigdemont ha decidit suïcidar-se” | Catalunya | EL PAÍS Catalunya
“Puigdemont ha decidit suïcidar-se”
Mariano Gomà, president de Societat Civil Catalana, demana als ciutadans catalans que no vagin a votar: "Ens juguem Espanya"
Barcelona 27 SET 2017 - 08:13	CEST
Mariano Goma, president de Societat Civil Catalana, aquest dimarts a Barcelona. Albert Garcia EL PAÍS
Mariano Gomà (Barcelona, 1952) presideix Societat Civil Catalana, la principal organització ciutadana contra l'independentisme. Està convençut que no hi haurà referèndum.
Pregunta. Què creu que passarà diumenge?
Resposta. Puigdemont ha decidit suïcidar-se. Està a la vora del precipici però va arribar per assumir aquest paper fins al final. No dubtem que el referèndum no se celebrarà perquè transgredeix totes les lleis. És possible que hi hagi una moguda, mobilització o simulacre. Però no tindrà sentit ni suport institucional.
P. Han llançat una campanya demanant als ciutadans que no votin. Per què?
R. Hi ha moltíssima gent desinformada i una altra mal informada. La nostra obligació és informar que no vagin a votar perquè és un acte il·legal. Se n'ha fet poca pedagogia. És com si et conviden a saltar-te un semàfor. I diem a la gent que saltar-se'l és il·legal i un delicte.
P. Anar a votar seria un delicte?
R. No soc jurista i no ho sé, però estarien obeint a un acte il·legal. Hi ha persones de bona fe a les quals han dit que votar és un dret, que tothom ha de ser lliure de manifestar-se i que serà beneficiós per a Catalunya. Però no els informen de les conseqüències d'un acte que transgredeix totes les lleis.
P. Creu que al final detindran Puigdemont?
R. Els jutges dictaminaran, però està transgredint la llei; encoratja la gent a assistir a actes que poden ser manifestament violents i diu que declararà la independència. No desitjo la seva detenció i, si passa, és possible que hi hagi protestes més grans de la que hi ha ara. Però el suport a una persona que comet il·legalitats té un sostre: a Catalunya viuen 7,5 milions de persones i és fàcil treure el percentatge si protesten 20.000, 50.000 o 100.000.
P. Parla d'actes manifestament violents. Es refereix a l'escenari que es pot generar entre qui vulgui votar i els policies que ho impedeixin?
R. Ja hi ha hagut actes de violència. Intueixo que diumenge pot haver-n'hi. Hi ha gent que provoca els cossos de seguretat o els mossos. És violència la destrossa de cotxes de la Guàrdia Civil, les manifestacions amb crits i insults o quan hi ha cartells assenyalant persones determinades. M'agradaria no haver de recordar el que això va significar en la història.
P. Corren vídeos a la xarxa de com ciutadans aplaudeixen i criden “a por ellos!” als guàrdies civils que van a Catalunya. Què li diu aquesta imatge?
R. Res més que l'Estat de dret utilitza els instruments que té a la seva disposició. I si són els garants de la seguretat, és lícit equilibrar els focus.
P. Han desconvocat la manifestació que volien fer amb partits constitucionalistes i entitats dissabte i l'han suplert per la campanya de no votar. Per què?
R. Les circumstàncies la desaconsellen, però es farà més endavant. Necessitem garantir la seguretat, la convivència i la pau i volem aturar qualsevol acte que pugui provocar violència innecessària o s'entengui com una provocació. I hi ha una altra raó: no som els que hem de sortir al carrer. Estem dins de la llei. En aquesta manifestació hi havien de ser dirigents del PSC,de Ciutadans i del PP.
P. Com veu que Ada Colau permeti que es voti a Barcelona?
R. Em fa la sensació que mira més els detalls que la globalitat del problema. Ens estem jugant el país, ens estem jugant Espanya. Han de prevaler més els interessos generals de l'Estat i no els particulars o de partits. Quan dirigents polítics com Colau o Puigdemont deixin de costat els seus personalismes i el seu horitzó de vots per posar la seva estructura al servei de la causa de l'interès general, Espanya tirarà endavant.
P. Quina solució veuen a aquest conflicte?
R. Diàleg. És una frase molt manida però és que no hi ha altra. Ara bé: fan falta dos ingredients: punxar el globus de la tensió i tornar a la legalitat. I a partir d'aquí podem parlar de tot. Per descomptat, descartant el referèndum.
VídeoÚltimas noticias del coronavirus, en directo | La Generalitat confina a más de 200.000 personas en Lleida por los rebrotes
La historial real de Enrique Ponce y Paloma Cuevas